ใช้หนี้เร็วธกส.ลดดอกกู้ให้
ธ.ก.ส.ปิ๊งไอเดียลดความเสี่ยงบัตรสินเชื่อเกษตรกร เสนอชาวนาหากยอมให้หักหนี้จากวงเงินที่ได้จากจำนำข้าว จะลดดอกเบี้ยให้อีก 1.5%
19 ก.ย. 2555

ธ.ก.ส.ปิ๊งไอเดียลดความเสี่ยงบัตรสินเชื่อเกษตรกร เสนอชาวนาหากยอมให้หักหนี้จากวงเงินที่ได้จากจำนำข้าว จะลดดอกเบี้ยให้อีก 1.5%
นายมโนชัย สุดจิตร ผู้อำนวยการโครงการบัตรสินเชื่อเกษตรกร เปิดเผยว่า ขณะนี้ชาวนาที่รูดซื้อสินค้าผ่านบัตรเครดิตเกษตรกร บางส่วนทยอยชำระคืนหนี้ทันทีเมื่อมีรายได้ เฉลี่ยวันละ 100 ราย แต่ประเมินว่า ชาวนาจะชำระคืนมาก หลังมีการเกี่ยวข้าวและนำผลผลิตเข้าโครงการรับจำนำข้าวเปลือกนาปี ฤดูกาลใหม่ ที่คาดว่าจะเริ่มเดือน ต.ค.นี้
ดังนั้น เพื่อลดความเสี่ยงหนี้เสียจากบัตรสินเชื่อเกษตรกร ธนาคารจึงจัดแคมเปญว่า หากยินยอมให้ธนาคารหักหนี้บัตรสินเชื่อออกจาก วงเงินที่ได้รับจากการรับจำนำ ธนาคารจะลดดอกเบี้ยให้พิเศษอีก 1.5% ทำให้ชาวนาเสียดอกเบี้ยลดลง จาก 7% เหลือ 5.5% เท่านั้น
นายมโนชัยมั่นใจว่า การหักหนี้ออกจากรายได้ของชาวนาจะไม่กระทบกับชีวิตความเป็นอยู่ เนื่องจากวงเงินบัตรเครดิตที่อนุมัติคำนวณจากผลผลิตที่คาดว่าจะขายได้ คิดเป็น 20-30% เช่น หากประเมินว่าชาวนาจะมีรายได้จากการจำนำข้าว 1 แสนบาท จะได้รับวงเงินบัตรเครดิตประมาณ 3 หมื่นบาท แม้หักหนี้เต็มวงเงินก็ยังมีเงินเหลือไว้ใช้จ่ายในครัวเรือนซึ่งเกษตรกรจะได้ประโยชน์จากการลดดอกเบี้ย